**Kreće s realizacijom Program besplatnih stručnih obuka za poljoprivredna gazdinstva iz Regiona Braničevo-Podunavlje**

Požarevac, 19. mart 2019.

U okviru regionalnog projekta *“Ukusi Regiona – Promovisanje poljoprivredno-prehrambenih proizvoda sa dodatom vrednošću za unapređenje ekonomskih kapaciteta porodičnih gazdinstava”* kojirealizuje Regionalna razvojna agencija “Braničevo-Podunavlje” u saradnji sa partnerima i saradnicima iz Regiona, tokom marta i aprila meseca biće organizovan **Program obuka za proizvođače poljoprivredno-prehrambenih proizvoda sa dodatom vrednošću u Regionu Braničevo-Podunavlje.**

Cilj ovog Programa obuka je da pruži stručna, praktična znanja i informacije iz različitih oblasti vezanih za unapređenje postojećih ili inoviranje poljoprivredno-prehrambenih proizvoda iz Regiona, za postizanje veće konkurentnosti i bolje tržišne pozicioniranosti. Obuke će biti fokusirane na Sektore prerade voća, povrća i mleka, kao i pčelarstvo, koji su kroz prethodno sprovedenu Analizu identifikovani kao najperspektivniji, naslanjajući se na postojeće resurse i tradiciju proizvodnje u našem Regionu. Teme pojedinačnih obuka učesnicima će takođe pružiti osnovna znanja i informacije vezane za perspektivnu diversifikaciju ekonomskih aktivnosti gazdinstava iz oblasti preduzetništva i ruralnog turizma, dok će jedna obuka biti posvećena osnovama marketinga poljoprivredno-prehrambenih proizvoda uz prezentaciju koncepta regionalnog brendiranja ovakvih proizvoda. Nakon realizacije Programa obuka, zainteresovani učesnici će imati mogućnost stručne mentorske podrške u daljim konkretnim koracima na unapređenju ili pokretanju svoje proizvodnje, uz podršku i u oblasti poslovnog povezivanja i unapređenja promocije njihovih proizvoda.

Obuke su namenjene prevashodno vlasnicima i članovima poljoprivrednih gazdinstava, preduzetnicima i članovima zadruga i udruženja proizvođača, kao i agro-biznisima iz Regiona, koji se već bave nekom proizvodnjom i hteli bi da je unaprede ili tek poseduju određene resurse, volju i želju da započnu vlastitu proizvodnju ili pružanje usluga u seoskom turizmu.

Prva obuka u nizu na temu ***„Marketing i brendiranje poljoprivredno-prehrambenih proizvoda sa dodatom vrednošću“,*** održaće se 22.03. (petak) u prostorijama kompanije Superior u Velikoj Plani, sa početkom u 10.00 časova.

Za 28.03. (četvrtak) planirana je obuka na temu „**Unapređenje poljoprivredno-prehrambenih proizvoda iz sektora prerade mleka – proizvodnja autohtonih vrsta sireva“** kojaće se održati u Petrovcu na Mlavi, a 29.03. (petak) planirano je održavanje obuke u Kučevu na temu „**Seoski turizam – prilika za veće prihode seoskih gazdinstava“**.

Prvih nedelja aprila meseca biće održana **„Obuka za početnike u poslovanju**“ i obuka na temu **„Unapređenje poljoprivredno-prehrambenih proizvoda iz sektora prerade voća i povrća – proizvodnja rakije“.**

**Ovim putem pozivamo sve zainteresovane učesnike da se prijave najkasnije 1 dan pre održavanja pojedinačne obuke, putem mejla ili telefona Ivani Antonijević na sledeće kontakte:** **ivana.antonijevic@rra-bp.rs****, 012/510 824, 060/5 100 500.**

Inače, Projekat „Ukusi Regiona“ je dizajniran na osnovu *Regionalne strategije ruralnog razvoja za region Braničevo-Podunavlje 2016-2020* i nastoji da doprinese unapređenju konkurentnosti sektora poljoprivrede i boljoj pozicioniranosti poljoprivredno-prehrambenih proizvoda iz Regiona na tržištu, kao i unapređenju diversifikacije ruralne privrede, kroz razvoj preduzetništva i promociju ruralnog turizma.

Projekat se sprovodi u periodu od 24. oktobra 2018 do 24. jula 2019. godine, a vrednost projekta iznosi 22.000$. Projekat se realizuje u okviru šireg projekta „Pomoć trgovini – Podrška proizvodnim kapacitetima sektora agro-industrije u Srbiji“ koji realizuju Program razvoja Ujedinjenih nacija (UNDP) i Ministarstvo poljoprivrede, šumarstva i vodoprivrede, uz finansijsku podršku Ruske federacije. Više informacija o Projektu i aktivnostima, možete dobiti na Internet stranama Regionalne razvojne agencije „Braničevo-Podunavlje“ [www.rra-bp.rs](http://www.rra-bp.rs).